Soektog na vermiste Benoni-vrou eindig tragies | Maroela Media
Marie Brisley-Clarvis. Foto: Via Facebook.
Die soektog na 'n vrou van Benoni aan die Oos-Rand wat vroeër die week in Mosselbaai verdwyn het, het tragies geëindig toe haar liggaam Donderdag gevind is.
Kapt. Malcolm Pojie, woordvoerder van die Suid-Kaapse polisie, het Vrydag aan Maroela Media gesê Marie Brisley-Clarvis (54) en 'n vriend het Dinsdag in Mosselbaai aangekom en by die Pinnacle Point-gholflandgoed vir 'n vakansie tuisgegaan.
Sy is Woensdag die laaste keer gesien toe sy teen 10:30 gaan stap het. Haar vriend het nie saam gaan stap nie. Hy het onraad vermoed toe sy teen 15:00 nog nie teruggekeer het nie en by die nabygeleë Garden Route Casino en omliggende gebiede na haar gaan soek. Die polisie is daarna van haar verdwyning in kennis gestel en 'n soektog is van stapel gestuur.
"Die soektog is teen Woensdagaand weens swak lig uitgestel en is Donderdagoggend hervat," het Pojie gesê. "Die polisie se honde-eenheid en soek-en-reddings-eenheid van George en Mosselbaai het aan die soektog deelgeneem."
Brisley-Clarvis se liggaam is later onder op die rotse langs 'n wandelpad op 'n krans opgespoor. Die vermoede bestaan dat sy na haar dood geval het.
"Die presiese omstandighede rondom haar dood is onbekend en word deur 'n geregtelike doodsondersoek vasgestel. In dié stadium word geen gemene spel vermoed nie," het Pojie gesê.
Benoni Mosselbaai vermis
Ai ek is regtig hartseer oor haar dood: die eerste dag van haar vakansie?
Sjoe dis tragies! R.I.V.
Ek stem saam met jou, saam op vakansie maar julle verken nie saam die pragtige omgewing nie. Men's moet nie altyd die ergste verwag nie, maar hier is 1+1 gelyk aan 3 en dit moet 2 wees. Hoop ek is verkeerd.
Die roete is gevaarlik, daar is heelwat plekke waar mens sonder enige moeite jou been kan breek of erger. Dit lyk nie verskriklik gevaarlik nie, maar dit is veral as see mis of reen toesak. Baie jammer vir die vrou en haar mense.